Broj: 711-I-1789-M-302/22-04-23

Zagreb, 1. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Helene Matuše, direktorice** **trgovačkog društva Poduzetnički centar Krapinsko-zagorske županije d.o.o.,** za davanjem mišljenja Povjerenstva, na 178. sjednici, održanoj 1. srpnja 2022., daje sljedeće:

**MIŠLJENJE**

1. **Obveznica Helena Matuša, direktorica trgovačkog društva Poduzetnički centar Krapinsko-zagorske županije d.o.o., može istovremeno uz profesionalno obnašanje navedene dužnosti privremeno i povremeno, na temelju sklopljenog Ugovora o djelu s Krapinsko-zagorskom županijom, obavljati poslove na pripremi Razvojnog sporazuma za Sjever Hrvatske.**
2. **Prilikom podnošenja imovinske kartice obveznica Helena Matuša dužna je prijaviti Povjerenstvu primitke stečene na temelju obavljenih poslova iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnijela je Helena Matuša, direktorica trgovačkog društva Poduzetnički centar Krapinsko-zagorske županije d.o.o. U knjigama ulazne pošte Povjerenstva zahtjev je zaprimljen 7. lipnja 2022. pod poslovnim brojem 711-U-5884-M-302/22-01-2, povodom kojeg se vodi predmet broj M-302/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te je stoga Helena Matuša, kao direktorica trgovačkog društva Poduzetnički centar Krapinsko-zagorske županije d.o.o., kojemu je jedini osnivač Krapinsko-zagorska županija, dužna pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je 24. studenoga 2021. sklopila s Krapinsko-zagorskom županijom Ugovor o djelu za pružanje potpore na pripremi Razvojnog sporazuma za Sjever Hrvatske, kojim je definirano da angažman traje do 1. lipnja 2022. te je predviđena isplata naknade. Obzirom na to da je nakon sklapanja navedenog Ugovora stupio na snagu ZSSI/21, obveznica moli za mišljenje je li isplata honorara u skladu s navedenim Zakonom ili je u sukobu interesa.

Nastavno na zaprimljeni zahtjev obveznice, Povjerenstvo je od iste 13. lipnja 2022. putem elektroničke pošte zatražilo dopunu zahtjeva navođenjem dinamike ugovorenih poslova po predmetnom Ugovoru i navođenjem prirode poslova te dostavu primjerka predmetnog Ugovora.

Na traženje Povjerenstva obveznica je odgovorila porukom elektroničke pošte od 21. lipnja 2022. u kojoj je navela da zbog prirode posla opisane u članku 1. Ugovora o djelu nije bilo moguće ugovoriti točan broj sati tjedno ili mjesečno. Obveznica je uz poruku elektroničke pošte dostavila primjerak Ugovora o djelu.

Prema članku 17. stavku 1. ZSSI/21-a za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Sukladno članku 17. stavku 2. ZSSI/21-a obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI/21-a obveznici su obvezni prijaviti Povjerenstvu primitke iz stavaka 2. i 3. toga članka.

Uvidom u Ugovor o djelu, koji je obveznica dostavila u dopuni svog zahtjeva za mišljenje, utvrđeno je da je isti sklopljen 24. studenoga 2021. između Krapinsko-zagorske županije, kao naručitelja, i obveznice Helene Matuše, kao izvršiteljice, te je istim u točki I. utvrđeno da je predmet Ugovora o djelu angažman izvršiteljice na pripremi Razvojnog sporazuma za Sjever Hrvatske sukladno Zakonu o regionalnom razvoju („Narodne novine“, broj 147/14., 123/17. i 118/18.) i Pravilniku o sadržaju i postupku izrade i sklapanja razvojnog sporazuma („Narodne novine“, broj 45/18. i 120/20.). Navedeni angažman obuhvaća analizu podataka o strateškim projektima regije Sjever Hrvatske i usporedbu s projektima drugih regija u Republici Hrvatskoj, kreiranje sustava izvještavanja i institucijskog okvira praćenja provedbe realizacije ugovornih obveza iz razvojnog sporazuma, administrativne poslove oko pripreme podataka za potpis istog, pripremu podloga za komunikaciju s medijima i priopćenja za medije te sudjelovanje na sastancima supotpisnika razvojnog sporazuma.

Prema točki II. Navedenog Ugovora o djelu za izvršenje opisanog posla naručitelj se obvezao izvršiteljici platiti naknadu u iznosu od 5.000,00 kuna neto nakon sklapanja razvojnog sporazuma, a najkasnije do 1. lipnja 2022.

Nastavno na utvrđene činjenice vezano uz obavljanje drugih poslova obveznice pored profesionalnog obnašanja dužnosti direktorice trgovačkog društva Poduzetnički centar Krapinsko-zagorske županije d.o.o., Povjerenstvo je stava da angažman obveznice na pripremi Razvojnog sporazuma za Sjever Hrvatske, s opisom poslova kako je ranije navedeno, a temeljem sklopljenog Ugovora o djelu, ne predstavlja obavljanje poslova u takvom trajanju niti učestalosti da bi se moglo smatrati kako se radi o obavljanju poslova u smislu redovitog i stalnog zanimanja, već da se radi o privremenom i povremenom obavljanju poslova.

Temeljem članka 17. stavka 4. ZSSI/21-a, primitke koje obveznica ostvari obavljanjem poslova na pripremi razvojnog sporazuma, dužna je prijaviti u imovinskoj kartici.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Helena Matuša, elektroničkom dostavom
2. Objava na internetskoj stranici Povjerenstva
3. Pismohrana